SKRIFTLIG FORESPØRGSEL P-0099/00

af Francesco Musotto (PPE-DE) til Kommissionen

(18. januar 2000)

Om: Situationen i Kroatien efter valget den 3. januar 2000

I betragtning af Kroatiens strategiske betydning som følge af den rolle som mægler, landet kan spille for at stabilisere regionen, og landets proeuropæiske indstilling søger følgende spørgsmål at skabe klarhed med hensyn til, hvilken holdning Kommissionen agter at indtage over for den nye kroatiske regering.

Agter Den Europæiske Union at oprette den rådgivende task force for at fremskynde forberedelserne til nærmere forbindelser mellem Kroatien og EU?

Hvad vil Den Europæiske Union foretage sig for at nærme sig den nye kroatiske regering, som allerede har signaleret en åbning over for EU?

Vil Kroatien få fuld adgang til Phare-programmet?

Vil Den Europæiske Union handle hurtigt for at støtte det nye flertal i denne meget vanskelige overgangsperiode?

Svar afgivet på Kommissionens vegne af Christopher Patten

(8. februar 2000)

Kommissionen deler helt det ærede medlems vurdering af Kroatiens geopolitiske betydning samt af den centrale rolle, som dette land spiller for en stabilisering af hele regionen. Kommissionen er af den opfattelse, at valgresultatet og den måde, hvorpå konsultationerne har fundet sted, markerer begyndelsen til en ny æra med hensyn til Kroatiens demokratiseringsbestræbelser. Den nye kroatiske ledelses erklæringer og dens indledende løfter herom er yderst lovende. Kommissionen er forvisset om, at hvis den nye vej, landet er slået ind på, bekræftes gennem den nye regerings handlinger, vil denne politik hurtigt føre til en afslutning på Kroatiens internationale isolering, og Kommissionen håber, at det klare budskab om demokratisering, der er udsendt af kroaterne, kan tjene som eksempel for andre lande og befolkninger i regionen.

Unionen er allerede begyndt at udsende de første politiske signaler med opfordring til en forbedring af forbindelserne til Kroatien, og den vil være indstillet på at samarbejde med et helt demokratisk Kroatien. Kommissionens formand aflagde besøg i Kroatien den 14. januar 2000, og den kommissær, der er ansvarlig for de eksterne forbindelser, har planer om at besøge landet inden for kort tid. På Rådets samling (almindelige anliggender) den 24. januar 2000 indbød det den kommende kroatiske premieminister til næste samling (almindelige anliggender) den 14. februar 2000, og det besluttede at oprette en fælles rådgivende task force EF/Kroatien, et fagligt forum, der vil forbedre kommunikationen med Kroatien mærkbart, og som vil være et indledende middel til etablering af mere snævre forbindelser mellem Kroatien og Fællesskabet. Rådet drøfter for øjeblikket mandatet for denne task force og vil snart træffe afgørelse om datoen for dens første møde.

For så vidt angår Fællesskabets bistand, har Kommissionen planer om at udsende et evalueringsteam i løbet af februar 2000, der skal fastlægge behov og prioriteter. En ændring af PHARE-bistandspolitikken, der i øvrigt vil blive afgørende ændret i år 2000 for alle lande i regionen, samt etablering af aftalemæssige forbindelser vil helt og holdent afhænge af den nye regerings holdning og konkrete fremskridt med hensyn til de endnu uafklarede politiske spørgsmål. Så snart tiden er moden hertil, er Kommissionen parat til at fremlægge de nødvendige forslag.